**Η Βιομηχανία**

**ΠΗΓΗ 1.**

 Πρώτον, µε την προσάρτηση της Θεσσαλίας η Ελλάδα επεκτείνει τα σύνορά της σε µια περιφέρεια πολύ πιο καθυστερηµένη από το παλαιό βασίλειο, η οποία ενισχύει τον αγροτικό χαρακτήρα της χώρας και επιδεινώνει τις κοινωνικές συγκρούσεις, χωρίς να λύνει το πρόβληµα της αυτάρκειας στα βασικά είδη διατροφής. Πρέπει να υπογραµµίσουµε εδώ ότι, καθώς δεν υπήρξε αξιοσηµείωτος εκσυγχρονισµός της καλλιέργειας, το µεγάλο θεσσαλικό κτήµα διατηρεί ακέραιο το δυναµικό του σε εργατικά χέρια και µάλιστα µε τις πιο αρχαϊκές µορφές υπο-απασχόλησης. Επιπλέον, µε τους θεριστές που έρχονται από την Ήπειρο και τη Μακεδονία, ή µε τους βοσκούς που κατεβαίνουν από τα γύρω βουνά για να ξεχειµωνιάσουν στην πεδιάδα, παρατηρούνται στην περιοχή σηµαντικές εποχικές µετακινήσεις πληθυσµού. Οι συνθήκες αυτές δεν ευνοούν την εκβιοµηχάνιση στην καλύτερη περίπτωση µπορούν να στηρίξουν εποχικές µεταποιητικές δραστηριότητες. Έτσι, η βιοµηχανική ανάπτυξη της Θεσσαλίας είναι ασήµαντη την εποχή που εξετάζουµε: καµιά δεκαριά ατµόµυλοι, δύο µηχανουργεία, ένα µικρό µεταξουργείο, όλα τούτα συγκεντρωµένα στον Βόλο, αυτό είναι χονδρικά τοβιοµηχανικό δυναµικό της περιφέρειας στο τέλος του αιώνα. Αντίθετα, επιζεί και αναπτύσσεται η βιοτεχνική παραγωγή, που ανήκει µάλλον στο στάδιο της “πρωτο - εκβιοµηχάνισης”: στον Τύρναβο, στην Αγυιά και άλλες µικρές κωµοπόλεις, στους πρόποδες του Κίσσαβου, µε µακρόχρονη παράδοση στην κλωστοϋφαντουργία, υπάρχουν στο τέλος του αιώνα χειροκίνητα υφαντήρια, που µπορούν να λειτουργούν µε το φθηνό εποχικό εργατικό δυναµικό. Το δεύτερο σηµείο αφορά το σύνολο της οικονοµίας: µε τους προστατευτικούς δασµούς στο εισαγόµενο σιτάρι ουσιαστικά πραγµατοποιόταν µια “αφαίµαξη” εισοδηµάτων από το σύνολο του πληθυσµού, και κυρίως του αστικού, πληρωνόταν δηλαδή ένα είδος φόρου στη θεσσαλική υπανάπτυξη. Μαζί µε τη σειρά των νέων φόρων που καθιερώθηκαν την τρικουπική εποχή και που επιβάρυναν κυρίως τα αστικά στρώµατα, οι δασµοί στο σιτάρι ενίσχυσαν τη φορολογική πίεση, στενεύοντας έτσι τα περιθώρια διεύρυνσης της εσωτερικής αγοράς, στην οποία απευθυνόταν η βιοµηχανία.

(Χ. Αγριαντώνη, ό.π., σσ. 287-288 )

**ΠΗΓΗ 2**

Αυτή η τελευταία επέκταση της σταφιδοκαλλιέργειας είχε ανυπολόγιστες αρνητικές συνέπειες, όχι µόνο τη στιγµή της κατάρρευσης, για τους άµεσα πληττόµενους παραγωγούς και εµπόρους, αλλά για την εθνική οικονοµία γενικότερα ολόκληρη την περίοδο 1880-1900. Η εθνική οικονοµία υπέγραψε ένα ληξιπρόθεσµο γραµµάτιο σπαταλώντας αλόγιστα το προϊόν της προεξόφλησης. Εξακολούθησε καταχρηστικά να διοχετεύει σηµαντικούς ανθρώπινους και χρηµατικούς πόρους σε έναν τοµέα που δεν ήταν πλέον ο “µοχλός” της οικονοµικής ανάπτυξης, όπως την προηγούµενη περίοδο.

( Χ. Αγριαντώνη, ό.π., σ. 277)

**ΠΗΓΗ 3**

Οι ίδιοι ίσως άνθρωποι - ή τουλάχιστον ο ίδιος τύπος επιχειρηµατία - που λίγα χρόνια πριν επένδυαν µέρος των κεφαλαίων τους σε κάποιον µικρό ατµόµυλο ή ελαιοτριβείο, ή ακόµα και νηµατουργείο, τώρα χτίζουν αυτές τις µεγάλες αποθήκες κατά µήκος της σιδηροδροµικής γραµµής, όπου γίνεται η επιλογή των ποιοτήτων, το ζύγισµα και η συσκευασία της σταφίδας. Όλα τούτα, βέβαια, αρχίζουν τώρα να γίνονται µε µηχανικά µέσα, γιατί ο όγκος της παραγωγής που διακινείται, αλλά και η πτωτική τάση της τιµής, απαιτούν οικονοµίες σε όλες τις συµπληρωµατικές εργασίες. Αλλά, όπως είπαµε, υπάρχουν όρια στις “βιοµηχανικές δυνατότητες” της σταφίδας και δεν µπορούµε να θεωρήσουµε ότι οι εγκαταστάσεις αυτές, απλά παραρτήµατα εξαγωγικών επιχειρήσεων που δουλεύουν επί τρεις ή τέσσερις µήνες το χρόνο, συνέβαλαν στη διαδικασία εκβιοµηχάνισης.

Πιο σοβαρό ίσως πλήγµα για την εκβιοµηχάνιση, στο σύνολό της, είναι οι νέες πιέσεις που ασκεί στην αγορά εργασίας ή ανανεωµένη ζήτηση εργατικών χεριών στη σταφιδοκαλλιέργεια. Τα µεροκάµατα που πληρώνονται για τις εργασίες στα αµπέλια τις εποχές αιχµής φτάνουν τις 4 ως 5 δρχ. τον Μάιο, ξεπερνούν τις 6 από τον Αύγουστο και µετά για τον τρύγο, τις µεταφορές και τη συσκευασία: “∆ια τούτο δε πολλοί τεχνίται την τέχνην των, αφ’ ης ολιγώτερον 57 κερδαίνουσιν, αφήσαντες, εργάζονται κατ’ αυτάς εις τας αποθήκας (της Πάτρας)”, διαβάζουµε σε µια εφηµερίδα τον Αύγουστο του 1886· αυτή η µικρή φράση λέει πολλά για τις δυσκολίες που αντιµετωπίζει κάθε βιοµηχανία, που δεν αντέχει την πολυτέλεια να διακόπτει εποχικά τις εργασίες της.

( Χ. Αγριαντώνη, ό.π., σσ. 279-280)

**Λαµβάνοντας υπόψη το κείµενο του βιβλίου σας και το περιεχόµενο των παραπάνω πηγών να προσπαθήσετε να αναζητήσετε τους λόγους για τους οποίους η βιοµηχανική ανάπτυξη στην Ελλάδα κατά τον 19ο αιώνα ήταν βραδύρρυθµη**.